Det Økonomiske og Sociale Udvalgs udtalelse om »Kommissionens forslag til Rådets direktiv om et transparent, harmoniseret sæt regler for kørselsrestriktioner for lastvogne i international transport på bestemte vejstrækninger« () (98/C 407/19)

Rådet for Den Europæiske Union besluttede den 8. juni 1998 under henvisning til EF-traktatens artikel 75, stk. 1, at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Transport og Kommunikation, som udpegede George Wright til ordfører. Sektionen vedtog sin udtalelse den 15. juli 1998.

Det Økonomiske og Sociale Udvalg vedtog på sin 357. plenarforsamling af 9. og 10. september 1998, mødet den 9. september 1998, følgende udtalelse med 112 stemmer for, 1 imod og 3 hverken for eller imod.

1. Resumé af Kommissionens forslag

1.1. Den nuværende forvirring vedrørende kørselsforbud i Den Europæiske Union () medfører ofte, at transporter koncentreres på et begrænset antal dage, hvilket øger risikoen for ulykker, fører til trafikpropper og skader miljøet, hvilket direkte strider mod hensigten med kørselsforbuddet for lastvogne.

1.2. Formålet med Kommissionens forslag er derfor at skabe et transportsystem med regler, som er harmoniseret på EU-niveau, så vognmænd kan anvende logistiske planlægningsværktøjer bedst muligt i forbindelse med deres internationale transporter. Hvis kørselsforbud indføres, gælder de kun for et begrænset net af internationale veje: det transeuropæiske vejnet. Medlemsstaterne vil fortsat have ret til at indføre kørselsrestriktioner på alle andre veje og for al national trafik.

1.3. Kommissionen foreslår således medlemsstater, som ønsker at indføre kørselsrestriktioner:

- en harmonisering af den periode, hvor der kan indføres restriktioner for internationale transporter på det transeuropæiske vejnet, dvs. søndag fra kl. 7.00 til kl. 22.00 (kl. 24.00 om sommeren),

- en harmonisering af, hvilken type køretøjer og transporter, der er fritaget for kørselsforbud,

- en anmeldelsesprocedure: Kommissionen udgiver på grundlag af oplysninger fra medlemsstaterne årligt en rapport om kørselsrestriktioner for de kommende år (særlig kortfristede forbud, f.eks. i forbindelse med smogalarm, er selvfølgelig fritaget fra denne anmeldelsesprocedure).

1.4. Der kan også pålægges kørselsforbud om natten (mellem kl. 22.00 og kl. 5.00) for lastvogne, som overskrider EU-grænseværdierne for støj. Der er taget højde for en række særlige situationer, hvor der er grund til at indføre kørselsrestriktioner.

1.5. En medlemsstat kan udvide et forbud til at omfatte en del af det transeuropæiske vejnet, hvis der ligger objektive miljømæssige, sikkerhedsmæssige eller sociale årsager til grund herfor. Der er fastlagt en udvalgsprocedure til undersøgelse af sådanne anmodninger, og Kommissionen garanterer, at alle anmodninger behandles inden for to måneder.

2. Generelle bemærkninger

2.1. ØSU hilser med enkelte forbehold det foreslåede direktiv velkommen. Med det foreliggende forslag vil der blive skabt grundlag for udarbejdelse og anvendelse af et retfærdigt og velfungerende harmoniseret sæt regler for restriktioner for lastvogne i international transport på bestemte vejstrækninger.

2.1.1. ØSU er helt enig med Kommissionen i, at den nuværende situation med hensyn til kørselsrestriktioner for lastvogne, der opererer på tværs af grænserne i EU, er uholdbar.

2.1.2. ØSU støtter i princippet de harmoniserede restriktioner i direktivforslaget, men tager visse forbehold for så vidt angår effektiviteten af den praktiske gennemførelse. Desuden vil ØSU gøre opmærksom på, at ønsket om en harmonisering af de frivillige restriktioner for lastvogne på det transeuropæiske vejnet med det foreliggende forslag efter al sandsynlighed kun vil blive opfyldt af de syv medlemsstater, der for øjeblikket har en eller anden form for kørselsrestriktioner. ØSU mener ikke, at dette er i tråd med den langsigtede målsætning om at skabe en ensartet situation for vognmændene i hele EU. I erkendelse af de praktiske vanskeligheder og mangelen på pålidelige data om virkningen af kørselsrestriktioner mener ØSU, at det foreslåede direktiv bør opfattes som et første skridt i retning af en egentlig harmoniseret holdning i EU til, om kørselsrestriktioner for lastvogne er ønskelige eller ej.

2.1.3. For så vidt angår den økonomiske, sociale og miljømæssige betydning af de berørte spørgsmål og den afgørende rolle, som den offentlige mening spiller i denne forbindelse, opfordrer ØSU Kommissionen til at sikre, at den årlige rapport om kørselsrestriktioner indeholder så mange helt aktuelle forskningsdata vedrørende den kvantitative og kvalitative virkning af restriktionerne, som det er muligt at fremskaffe.

2.2.1. Som det fremgår af Kommissionens begrundelse, er der for øjeblikket stor forvirring og uensartethed med hensyn til kørselsrestriktioner for lastvogne i EU. Syv af de 15 medlemsstater har en eller anden form for restriktioner, fortrinsvis i weekenderne. Det er helt op til den enkelte medlemsstat at indføre restriktioner. Når man ser på de syv medlemsstaters restriktioner, er der forskelle med hensyn til start- og sluttidspunkter og endog forskellige definitioner af de køretøjer, der er omfattet af bestemmelserne. Situationen kompliceres yderligere af store forskelle i EU for så vidt angår fri- og helligdage, hvilket besværliggør planlægning af lastvognsture gennem flere medlemsstater. Desuden begrunder medlemsstaterne behovet for restriktioner forskelligt.

2.2.2. De eksisterende restriktioner fordyrer reelt vejtransporten i de medlemsstater, hvor sådanne restriktioner findes, og skaber generelt problemer for planlægningen af international transport. De ukoordinerede restriktioner synes navnlig at være til gene for vognmænd inden for fjerntrafik. Det er derfor ikke overraskende, at adskillige medlemsstater har anmodet Kommissionen om at fremlægge forslag, der kan begrænse ulemperne ved kørselsrestriktioner. ØSU er enig i, at der er behov for et direktiv, der kan skabe klarhed og harmonisere kørselsrestriktionerne for lastvogne. Dette skal ikke mindst ske for at sikre, at der skabes en ensartet situation, som fremmer afviklingen af lastvognstrafikken i tråd med udviklingen af de transeuropæiske net, idet der foretages en afvejning af de økonomiske, sociale og miljømæssige behov.

2.2.3. Det skal her bemærkes, at Kommissionen i sin begrundelse taler overbevisende for, at weekendrestriktionerne for lastvogne helt afskaffes. Ifølge begrundelsen er der f.eks. ikke belæg for at antage, at kørselsrestriktioner favoriserer jernbanetransport i weekenden. Kommissionen finder heller ikke noget umiddelbart bevis for, at generelle kørselsrestriktioner for lastvogne i weekenden medfører et fald i antallet af ulykker på det pågældende tidspunkt. Generelt set er det ikke sandsynligt, at kørselsrestriktioner nedbringer den luftforurening, der skyldes transportsektoren. Desuden peger Kommissionen på, at den internationale lastvogntrafik udgør en forholdsvis lille del af den samlede vejtrafik i EU, idet den f.eks. kun står for 2,7 % af alle transporter på de tyske veje.

2.2.4. Hvad angår trafikbelastning vil en total fjernelse af restriktionerne derimod sprede antallet af lastvogne over seks eller syv dage i stedet for fem (omend uhindret adgang til vejnettet måske vil tiltrække mere lastvognstrafik) og reducere omkostningerne med ca. 3 mia. ecu. Desuden gør Kommissionen opmærksom på, at de nuværende ukoordinerede restriktioner i visse tilfælde undergraver virkningen af Rådets forordning (EØF) nr. 3820/85 om harmonisering af bestemmelser på det sociale område inden for vejtransport. Kørselsrestriktionerne pålægger nemlig chaufførerne hvileperioder, som måske ikke falder sammen med eller er af anden varighed end de hvileperioder, der er fastlagt i forordningens artikel 8 og 9. Håndhævelsen af hvileperioderne skaber allerede væsentlige problemer, ikke mindst hvad angår parkering af lastvogne på motorveje og omkring visse havne. Tilvejebringelse af parkeringsmuligheder kunne med fordel ske inden for rammerne af et offentligt/privat initiativ. ØSU opfordrer Kommissionen til at undersøge dette spørgsmål og fremlægge forslag, som kan fremhjælpe og skabe praktiske muligheder for gennemførelsen af de kørselsrestriktioner, der lægges op til i direktivforslaget.

2.2.5. Trods tungtvejende argumenter for at fjerne de eksisterende kørselsrestriktioner for lastvogne henholder Kommissionen sig til, at den offentlige mening spiller en vigtig rolle, og erkender, at der også er vægtige argumenter for at opretholde visse kørselsrestriktioner. Kommissionen erkender, at trafikforholdene varierer fra medlemsstat til medlemsstat, og at man i videst muligt omfang skal respektere medlemsstaternes kompetence til at træffe beslutninger om trafikstyring og ikke blande sig i restriktioner, som ikke påvirker den internationale trafik. Kommissionens forslag er således begrænset til lastvogne i international trafik på det transeuropæiske net. Hensigten med Kommissionens forslag er at indføre et »transparent, harmoniseret sæt regler« på EU-niveau for at gennemføre en »korrekt logistisk planlægning [af de internationale transporter]« og dermed i sidste ende sikre et velfungerende indre marked.

2.2.6. ØSU vil i denne forbindelse fremføre to bemærkninger. For det første: ØSU hilser Kommissionens bestræbelser på at indsamle »hårde data« om de nuværende kørselsrestriktioners virkning på centrale økonomiske, sociale og miljømæssige områder velkommen, men vil opfordre Kommissionen til at sørge for, at en mere detaljeret oversigt over forskningsresultaterne på de relevante områder stilles til rådighed, og til - hvor der ikke foreligger et statistisk grundlag, hvilket tilsyneladende er tilfældet for visse oplysningers vedkommende - at iværksætte initiativer til afhjælpning af situationen, således at der kan gives korrekt information om overvejelser vedrørende fremtidige aktioner. For det andet - og dette er helt afgørende - vil ØSU pege på den tilsyneladende konflikt mellem på den ene side den udtrykkelige hensigt om at skabe et transparent, harmoniseret sæt regler og på den anden side det forhold, at medlemsstaterne får frihed til selv at vælge, om de vil have kørselsrestriktioner for lastvogne på deres territorium.

2.2.7. Med direktivets forslag vil der blive skabt et harmoniseret sæt regler. Men da der ikke samtidig træffes afgørelse om midler, der kan sikre en ensartet efterlevelse af reglerne i hele EU, er det tvivlsomt, om der vil blive tale om nogen afgørende ændring for så vidt angår de uensartede weekendrestriktioner for lastvogne. Som Kommissionen selv gør opmærksom på, har mere end halvdelen af medlemsstaterne ingen kørselsrestriktioner for lastvogne i weekenden. Der er næppe grund til at antage, at et direktiv i den nuværende form vil indebære en ændring af indstilling og politik i disse medlemsstater. Den forvirrende og ukoordinerede situation i EU som sådan vil således sandsynligvis vare ved, og forbedringerne vil kun ske i de lande, der allerede har weekendrestriktioner, og dét endda kun, hvis disse lande faktisk vælger at vedtage de nye regler. ØSU finder det bekymrende, at uensartede kørselsforbud for lastvogne sandsynligvis fortsat vil høre til dagens orden, og opfordrer derfor Kommissionen til at henvende sig til alle medlemsstater, så der i overensstemmelse med direktivets intentioner rent faktisk skabes bedre koordinering af kørselsrestriktionerne.

2.3. Efter ØSU's opfattelse bør Kommissionen tage spørgsmålet om, hvordan man sikrer samordning af de foreslåede restriktioner for lastvogne i alle medlemsstater, op til fornyet overvejelse. ØSU erkender, at der er vanskeligheder forbundet med dette, og at der er behov for at skabe en harmoniseret ramme, der både er effektiv og retfærdig. ØSU anerkender også, at det er vigtigt at bevare medlemsstaternes kompetence med hensyn til trafikstyring. Derfor vil ØSU foreslå, at medlemsstaterne får en frist på fem år til at bringe deres egen praksis i overensstemmelse med de foreslåede restriktioner for lastvogne på det transeuropæiske vejnet, idet dette er normalt i forbindelse med direktiver, der kræver væsentlige ændringer i visse medlemsstater.

3. Særlige bemærkninger

3.1. I tråd med bemærkningerne i ovenstående punkt foreslår ØSU følgende ændringer:

3.1.1. Artikel 6

Følgende tilføjes til artikel 6:

»Den årlige rapport skal indeholde en statistisk analyse af de økonomiske, sociale og miljømæssige virkninger af de kørselsrestriktioner for lastvogne, der fastlægges i dette direktiv. Der bør navnlig foretages en sammenligning af hovedresultaterne fra de medlemsstater, der fortsat har kørselsrestriktioner, og de medlemsstater, der ikke anvender sådanne restriktioner. Rapporten skal også henvise til og indeholde en oversigt over relevant forskning på området.«

3.1.2. Ellers godkender ØSU direktivforslagets artikler, stykker og bilag. ØSU vil dog gerne have forelagt flere detaljer om nedsættelsen af det udvalg, der omtales i artikel 8. ØSU forventer, at man i det mindste fuldt ud lader dette organ afspejle de relevante økonomiske og sociale aktørers interesser.

3.1.3. Artikel 10

I artikel 10 tilføjes et nyt stk. 3:

»De medlemsstater, der ikke vedtager bestemmelserne i dette direktiv som fastlagt i denne artikels stk. 1, bør sammen med Kommissionen tage deres stilling med hensyn til kørselsrestriktioner for lastvogne op til overvejelse mindst én gang om året for at sikre en udvikling i retning af større harmonisering og bedre koordinering på området i hele Fællesskabet.«

Bruxelles, den 9. september 1998.

Tom JENKINS

Formand for Det Økonomiske og Sociale Udvalg

() EFT C 198 af 24.6.1998, s. 17.

() Syv af EU's 15 medlemsstater har kørselsforbud for lastvogne i en del af weekenden og i forbindelse med nationale fri- og helligdage, men datoerne for fri- og helligdage, varigheden af kørselsforbud i weekenden, undtagelser fra kørselsforbud og endda definitionen af, hvad en lastvogn i international transport er, varierer stærkt.